思小村
作者：文天祥
朝代：宋

paragraphs: 春雲慘慘兮春水漫漫，思我故人兮行路難。
君轅以南兮我轅以北，去日以遠兮憂不可以終極。
蹇予馬兮江臯，式燕兮以遊遨。
念我平生兮思君鬰陶。
在師中兮豈造次之可離，忠言不聞兮思君忸怩。
毫釐之差兮天壤易位，駟不及舌兮臍不可噬。
思我故人兮懷我親，懷我親兮思故人。
懷哉懷哉，不可忍兮不如速死。
慨百年之未半兮，胡中道而遄止。
魯連子兮義不帝秦，負玄德兮羽不名爲人。
委骨草莽兮時廼天命，自古孰無死兮首丘爲正。
我行我行兮夢寐所思，故人望我兮胡不歸，胡不歸。